Document ID: 31994D0068

31994D0068
L 033/1
JURNALUL OFÍCIAL AL UNIUNII EUROPENE
DECIZIA CONSILIULUI
din 2 decembrie 1993
privind încheierea amendamentului la Protocolul de la Montreal privind substanțele care epuizează stratul de ozon
(94/68/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 130s alineatul (1), coroborat cu articolul 228 alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Comunitatea, în temeiul responsabilităților sale privind mediul, a devenit, prin Decizia 88/540/CEE (4), parte la Convenția de la Viena privind protecția stratului de ozon și la Protocolul de la Montreal privind substanțele care epuizează stratul de ozon, iar prin Decizia 91/690/CEE (5) a aprobat primul amendament la protocolul menționat;
întrucât cele mai recente dovezi științifice indică faptul că, pentru protecția adecvată a stratului de ozon, este necesar un grad mai ridicat de control al clorofluorocarburilor, al halonilor, al tetraclorurii de carbon și al 1,1,1-tricloretanului decât cel prevăzut de Protocolul de la Montreal, astfel cum a fost modificat în 1990; întrucât aceleași dovezi indică faptul că ar trebui să aibă loc controale suplimentare asupra bromurii de metil, a hidrobromofluorocarburilor și a hidroclorofluorocarburilor;
întrucât un al doilea amendament și adaptări ale Protocolului de la Montreal de punere în aplicare a acestor controale au fost adoptate la Copenhaga în noiembrie 1992 și numai amendamentul trebuie aprobat; întrucât, în acest scop, Comunitatea ar trebui să aprobe respectivul amendament;
întrucât este în special necesară aprobarea de către Comunitate și toate statele membre a celui de-al doilea amendament la Protocolul de la Montreal, deoarece unele dintre dispozițiile sale pot fi îndeplinite numai în cazul în care sunt aprobate de Comunitate și toate statele membre;
întrucât, pentru îndeplinirea în mod corespunzător a tuturor obligațiilor care decurg din al doilea amendament, este necesar ca toate statele membre să îl aprobe,
ADOPTĂ PREZENTA DECIZIE:
Articolul 1
Al doilea amendament la Protocolul de la Montreal privind substanțele care epuizează stratul de ozon se aprobă prin prezenta în numele Comunității.
Textul amendamentului se atașează la prezenta decizie.
Articolul 2
Președintele Consiliului depune actul de aprobare a acestui al doilea amendament în numele Comunității la Secretarul General al Organizației Națiunilor Unite în conformitate cu articolul 13 din Convenția de la Viena, coroborat cu articolul 3 din a doua modificare a Protocolului de la Montreal.
Articolul 3
Prezenta decizie se adresează statelor membre.
Adoptată la Bruxelles, 2 decembrie 1993.

Labels: 1
5
20